ઉત્તર પ્રદેશમાં આંતરધર્મીય લગ્ન કરનારાં એક યુગલને પાસપોર્ટ જારી કરવા તથા સંબંધિત પાસપોર્ટ અધિકારી સામે પગલાંના પ્રકરણમાં કેન્દ્રીય વિદેશ પ્રધાન સુષ્મા સ્વરાજ પર ભાજપ સમર્થકો સહિત હજારો લોકોએ ઓનલાઇન વરસાવેલા અપશબ્દોના મારાના પ્રકરણમાં નવા વળાંક રૂપે સુષ્મા સ્વરાજે પોતે માઇક્રો બ્લોગિંગ સાઇટ ટ્વિટર પર ‘મારી સાથે થયો એ વ્યવહાર યોગ્ય છે?' એ પ્રશ્ન સાથે વોટિંગ યોજ્યું હતું. આ વોટિંગમાં રવિવારની રાત સુધીમાં આશરે સવા લાખ લોકોએ ભાગ લીધો હતો અને આઘાતજનક રીતે 43 ટકા લોકોએ સુષ્મા સાથેના દુર્વ્યવહારને વાજબી ઠેરવ્યો હતો. 57 ટકા લોકોએ સુષ્મા સાથેનાં વર્તાવને સમર્થન આપ્યું ન હતું. સુષ્મા એ આ વોટિંગ બાદ એવું ટ્વિટ કર્યું હતું કે ટીકાઓ આવકાર્ય છે પરંતુ તે ભદ્ર ભાષામાં હોવી જોઇએ. .